KIRJALLINEN KYSYMYS E-2535/00

esittäjä(t): Herbert Bösch (PSE) komissiolle

(28. heinäkuuta 2000)

Aihe: Neuvoston direktiivi 94/45/EY eurooppalaisen yritysneuvoston perustamisesta

BASS PLC on konserni, jolla on yli 2 800 hotellia ja 3 000 ravintolaa. Se on tehnyt neuvoston direktiivin 94/45/EY(1) 13 artiklan mukaisesti vapaaehtoisen sopimuksen eurooppalaisen yritysneuvoston perustamisesta ennen 22. syyskuuta 1996. Näin sopimus on voimassa senkin jälkeen, kun direktiivi on toteutettu kansallisessa lainsäädännössä.

Sopimus määrää työntekijöiden edustajien valinnasta Bass-European Forumiin (eurooppalainen yritysneuvosto BASS PLC:ssä) niin, että siinä ei oteta millään tavalla huomioon Itävallassa maan työlainsäädännön mukaan sovellettavia työntekijöiden edustajien valintamenettelyjä.

Lisäksi muut saman sopimuksen määräykset eivät takaa mitenkään, että BASS-konsernin yksittäisillä toimipaikoilla olevien työntekijöiden edustus taataan työntekijöiden legitiimien edustajien kautta. Tällöin direktiivin 94/45/EY tavoitteena oleva työntekijöiden tiedotuksen ja kuulemisen vahvistaminen yhteisön laajuisesti toimivissa yrityksissä ei toteudu.

Kysyn siksi:

1. BASS-yhtymä olettaa, että koska 13 artiklan mukainen sopimus on vapaaehtoinen, EU:n oikeuden kaikkia määräyksiä ja myös kansallisen työlainsäädännön määräyksiä ei näin muodoin sovelleta. Onko komissio samaa mieltä tästä käsityksestä, ja eikö tämä merkitse jättäytymistä EU:n oikeuden ulkopuolelle?

2. Onko harkittu 13 artiklan mukaisten vapaaehtoisten sopimusten ja toisaalta voimassaolevan kansallisen ja EU:n oikeuden välisen ristiriidan poistamista osana käynnissä olevaa direktiivin 94/45/EY 15 artiklan mukaista uudelleentarkastelua?

3. Eikö tulisi pyrkiä siihen, että edistettäisiin työntekijöiden oikeutta saada tietoja ja tulla kuulluiksi noudattaen direktiivin 1 artiklaa sekä työntekijöiden edustajia koskevia määräyksiä direktiivin 2 artiklan mukaisesti kaikissa tapauksissa myös 13 artiklan sisältämän mahdollisuuden yhteydessä?

4. Eikö siksi olisi järkevää, jos 13 artiklan mukaisten sopimusten peruuttamismahdollisuudet määritettäisiin tai jos direktiivin tekstiin sisällytettäisiin menettelyt, joilla 13 artiklan mukaisista sopimuksista voitaisiin siirtyä 6 artiklan mukaiseen menettelyyn?

5. Koska tätä määräystä sekä direktiivin muita määräyksiä on rikottu toistuvasti, eikö tätä voitaisi estää lisäämällä ammattijärjestöjen osallistumista ja tiukentamalla pakotteita?

(1) EYVL L 254, 30.9.1994, s. 64.

Anna Diamantopouloun komission puolesta antama vastaus

(4. lokakuuta 2000)

Eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä 22. syyskuuta 1994 annetun neuvoston direktiivin 94/45/EY 13 artiklan(1) ja kansallisten täytäntöönpanosäädösten asiaan liittyvien säännösten mukaan työmarkkinaosapuolet voivat yritystasolla tehdä vapaaehtoisia sopimuksia eurooppalaisen yritysneuvoston perustamisesta. Tästä direktiivistä aiheutuvia velvoitteita ei sovelleta yhteisönlaajuisiin yrityksiin, joissa on voimassa koko henkilöstöä koskeva sopimus, jossa määrätään työntekijöille tiedottamisesta ja heidän kuulemisestaan ylikansallisesti. Tällaiset direktiiviä edeltävät sopimukset on pitänyt allekirjoittaa ennen 22. syyskuuta 1996.

Voimassa olevan direktiiviä edeltävän sopimuksen oikeusvaikutus on siten se, että tällaisten yritysten ei tarvitse soveltaa direktiiviä eikä liitteessä säädettyjä toissijaisia määräyksiä.

Bass PLC on tehnyt 13 artiklan soveltamisalaan kuuluvan sopimuksen, jota komission saamien tietojen mukaan muutettiin vuonna 1998, kun asiasta oli ensin neuvoteltu työmarkkinaosapuolten kesken ja kun oli kuultu ECFIUF:tä (elintarvike-, ateriapalvelu- ja majoituspalvelualan työntekijäjärjestöjen eurooppalaista komiteaa).

Komissio on 4. huhtikuuta 2000 antamassaan kertomuksessa direktiivin 94/45/EY soveltamisesta(2) esittänyt kantansa kyseisen direktiivin tarkistamisesta ja todennut seuraavaa: Direktiivin soveltamisen arviointia jatketaan ottaen huomioon neuvostossa ja Euroopan parlamentissa käynnissä olevat keskustelut siihen läheisesti liittyvistä asioista (ehdotus direktiiviksi työntekijöille tiedottamista ja heidän kuulemistaan koskevista yleisistä puitteista Euroopan yhteisössä(3) sekä työntekijöiden osallistumista eurooppayhtiössä koskeva direktiiviluonnos). Arvioinnista tehtävien johtopäätösten sekä mainittujen muiden asioiden kehityksen mukaan komissio tekee sopivalla hetkellä päätöksen direktiivin mahdollisesta uudelleentarkastelusta.

(1) EYVL L 254, 30.9.1994.

(2) KOM(2000) 188 lopullinen.

(3) KOM(98) 612 lopullinen.